**Informatīvais ziņojums**

**„Par Latvijas dalību Ziemeļu Ministru padomes *Nordplus* programmā pēc 2016.gada”**

**1. Vispārīga informācija**

*Nordplus* ir Ziemeļu Ministru padomes (turpmāk - ZMP) izveidota izglītības un pētniecības mobilitātes programma (*NordplusFramework Programme)*.

*Nordplus* programmas mērķis ir uzlabot un ieviest jauninājumus Ziemeļvalstu un Baltijas valstu izglītības sistēmās. Aktivitātes balstās uz vienošanos starp programmas dalībvalstu izglītības iestādēm un organizācijām. *Nordplus* programma atbalsta projektus, kas veicina zināšanu ieguvi, apmaiņu un sadarbības tīklu veidošanu. Projekti tiek vērsti uz sadarbības stiprināšanu ar Ziemeļvalstīm, kuru izglītības sistēmu rezultāti ir augsti novērtēti starptautiskā līmenī (OECD, PISA, TALIS u.c. starptautiskajos pētījumos).Baltijas valstis kā līdztiesīgi partneri piedalās *Nordplus* programmā kopš 2008.gada.

Pamatojoties uzĀrlietu ministrijas 2014.gada informatīvo ziņojumu „Par Latvijas turpmāko dalību Ziemeļu Ministru padomes sadarbības programmās”,ar Ministru kabineta 2014.gada 20.maija lēmumu (prot. Nr.29 32.§) Izglītības un zinātnes ministrija (turpmāk - IZM) tika noteikta par atbildīgo institūciju valstī programmas *Nordplus* 2012.–2016.gadam īstenošanai.

Latvijas dalība *Nordplus* programmas īstenošanā tika nodrošināta IZM piešķirto valsts budžeta līdzekļu ietvaros, veicot ikgadējas iemaksas uz vienlīdzīgiem nosacījumiem ar pārējām dalībvalstīm proporcionāli valsts iekšzemes kopproduktam (2016.gadam 1,7% apmērā). *Nordplus* programmas vadības komitejā Latviju pārstāv IZM, savukārt nacionālā informācijas biroja funkcijas pilda Valsts izglītības attīstības aģentūra. Informācijas biroja uzdevums ir informēt un konsultēt *Nordplus* projektu pieteicējus un īstenotājus, kā arī piedalīties projektu atlasē un uzraudzīt to īstenošanu.

ZMP veiktais *Nordplus* 2012.-2016.gada perioda rezultātu izvērtējums tika veikts līdz 2016.gada beigām*,* lai uz tā pamata izstrādātu jauno Programmas dokumentu *(Nordplus Programme Document)*un vienotos par programmas turpinājumu nākamajiem pieciem gadiem. Lai nodrošinātu *Nordplus* ieviešanas nepārtrauktību, ZMP pieņēma lēmumu 2017.gadā turpināt programmas darbību uz līdzšinējiem nosacījumiem, bet jauno programmas periodu uzsākt ar 2018.gada 1.janvāri.

**2. *Nordplus* īstenošana Latvijā 2012.–2016.gada periodā un 2017.gadā**

*Nordplus* projekti aptver visus izglītības līmeņus un to īstenotāji ir gan valsts un pašvaldību institūcijas, gan privātas iestādes, uzņēmēji un nevalstiskas organizācijas. Salīdzinot ar citām finansiālās palīdzības programmām, Nordplus ir salīdzinoši vienkārša pieteikšanās, administrēšanas un atskaišu sistēma, līdz ar to programma ir pieprasīta projektu iesniedzēju vidū. Projekta īstenošana ir iespējama pat mazām organizācijām, jo līdzfinansējumā var ieskaitīt arī projekta īstenošanai patērētā darba stundas.

Otrs būtiskais aspekts, ko augsti vērtē projektu iesniedzēji, ir Nordplus programmas sniegtā iespēja īstenot aktivitātes, kuras netiek atbalstītas citu finansiālās palīdzības programmu ietvaros. Piemēram, *Nordplus* Horizontālā apakšprogramma nodrošina starpnozaru sadarbības iespējas starp dažāda līmeņa izglītības institūcijām un sektoriem, savukārt Jauniešu apakšprogramma īpaši atbalsta uzņēmējdarbības prasmju attīstīšanu, sadarbības veidošanu ar darba devējiem un dažādu sociālo grupu iekļaušanu izglītības procesā.

Laika posmā no 2012. līdz 2015.gadam 88 Latvijas institūcijas īstenojušas Nordplus programmas projektu koordināciju ar kopējo finansējumu 1 571 639 EUR (programmas finansējuma kopsavilkumu dalījumā paapakšprogrammām skat. 1.tabulā).

1.tabula

**Informācija par *Nordplus* finansējumu 2012.–2015.gadā, *EUR***

|  |  |  |
| --- | --- | --- |
| Apakšprogrammas nosaukums | Apakšprogrammas kopējais finansējums | t.sk. Latvijas institūciju koordinētiem projektiem piešķirtais finansējums  |
| Jauniešu apakšprogramma | 10 532 448 | 658 005 (6%) |
| Pieaugušo apakšprogramma | 4 808 000 | 445 960 (9%) |
| Augstākās izglītības apakšprogramma | 17 649 865 | 152 271 (1%) |
| Horizontālā apakšprogramma | 4 061 295 | 271 403 (7%) |
| Ziemeļvalstu valodu apakšprogramma | 2 542 609 | 44 000 (2%) |
| ***Kopā visās apakšprogrammās*** | ***39 594 217*** | ***1 571 639*** *(kopumā saņemti 4% no kopējā budžeta)* |

2016.gada novembrī tika izvērtēti laika posmā no 2012. līdz 2015.gadam Latvijas institūciju kvalitatīvi izstrādātie un atbildīgi īstenotie Nordplus programmas projekti. No tiem īpaši tika atzīmēti deviņi labākie projekti četrās kategorijās. Šo projektu ietvaros izstrādātas jaunas un pilnveidotas esošās izglītības programmas, mācību un metodiskie materiāli, ieviesti dažādi radoši aspekti mācību procesā, kā arī notikušas izglītojamo un mācībspēku mobilitātes. Īstenotāju vidū ir skolas, profesionālās izglītības kompetences centri un augstskolas, uzņēmums un sabiedriskā organizācija.

Nordplus jauniešu apakšprogrammā kā veiksmīgākie tika atzīti Kuldīgas Tehnoloģiju un tūrisma tehnikuma koordinētais projekts “Kompetenču attīstība Baltijas jūras reģiona nākotnei”, Daugavpils tehnikuma projekts “Skolotāju mobilitāte Baltijas valstu izglītības telpā” un Meirānu Kalpaka pamatskolas projekts “Mežs - atpūtai?”.

Augstākās izglītības apakšprogrammā divi labākie projekti ir Latvijas Universitātes Botāniskā dārza projekts “LU akadēmiskā personāla profesionālo prasmju paaugstināšana, īstenojot skolotāju mobilitāti Norvēģijas Zinātnes un tehnoloģiju universitātē” un Latvijas Kristīgā akadēmijas projekts “Klimata simboli mākslā un teoloģijā”. Savukārt Ziemeļvalstu valodu un Horizontālajā apakšprogrammā tika atzīmēta Daugavpils Universitāte par projektu “Solis pretī Zviedrijai”.

Pieaugušo apakšprogrammas ietvaros koordinēto projektu vidū visatzinīgāk novērtēts biedrības “Izglītības inovāciju pārneses centrs” projekts “Sadarbība iedzīvotāju matemātikas prasmju sekmēšanai ilgtspējīgas attīstības un labklājības kontekstā”, Jelgavas Amatu vidusskolas projekts “Pieredzes apmaiņa frizieru un drēbnieku studiju programmās starp Jelgavas, Klaipēdas un Pērnavas profesionālajām vidusskolām” un Jaunmoku pils projekts “Pieredzes apmaiņa dabas un tai draudzīgu materiālu izmantošanas metožu pielietošanā pieaugušo mūžizglītībā”.

Ar Latvijas valsts budžeta finansējumu tika nodrošinātas ikgadējās dalības iemaksas *Nordplus* programmas īstenošanai, kā arī līdzfinansējumsatsevišķiem projektiem, kurus īsteno izglītības iestādes un institūcijas.Dalība Nordplus programmā kopumā ir finansiāli izdevīga, jo projektu īstenošanai Latvija no programmas kopējā budžeta ir saņēmusi ievērojami lielāku summu, nekā veiktās dalības iemaksas (skat. 2 - 4.tabulu).

2.tabula

**Latvijas veiktās dalības maksas *Nordplus* budžetā 2012.-2016.gadā**

|  |  |  |  |  |
| --- | --- | --- | --- | --- |
| Gads | Kopējais programmas budžets, *DKK* | % no kopējā budžeta | Iemaksas summa,*DKK* | Iemaksas summa,EUR |
| 2012 | 76 828 541 | 2,0 | 1 568 545 | 210 902 |
| 2013 | 77 880 170 | 1,8 | 1 393 786 | 187 014 |
| 2014 | 78 847 545 | 1,6 | 1 290 713 | 172 731 |
| 2015 | 80 151 905 | 1,7 | 1 340 307 | 173 540 |
| 2016 | 78 301 268 | 1,7 | 1 305 901 | 175 530 |
| ***Kopā*** | ***392 009 429*** | ***1,76*** | ***6 899 252*** | ***919 817*** |

3.tabula

**2016.gadā apstiprinātais finansējums no *Nordplus* budžeta**

**Latvijas institūciju koordinētiem projektiem, *EUR***

|  |  |  |
| --- | --- | --- |
| Apakšprogrammas nosaukums | Apakšprogrammas kopējais finansējums | t.sk. Latvijas institūciju koordinētiem projektiem piešķirtais finansējums  |
| Jauniešu apakšprogramma | 2 752 999 | 299 184 (11%) |
| Pieaugušo apakšprogramma | 1 224 040 | 149 920 (12%) |
| Augstākās izglītības apakšprogramma | 4 456 110 | 198 686 (4,5%) |
| Horizontālā apakšprogramma | 1 016 793 | 132 000 (13%) |
| Ziemeļvalstu valodu apakšprogramma | 590 958 | 72 810 (12%) |
| ***Kopā visās apakšprogrammās*** | ***10 040 900*** | ***852 600 (8,5%)*** |

4.tabula

**Latvijas institūciju dalība *Nordplus* programmā 2016.gadā**

|  |  |  |
| --- | --- | --- |
| Apakšprogramma | LV Koordinatori | Visas dalībinstitūcijas |
| Pieteiktie projekti | Apstiprinātie projekti | Pieteiktie projekti | Apstiprinātie projekti |
| Skaits | %No visu dalībvalstu pieteikto projektu skaita | Skaits | %No visu dalībvalstu apstiprināto projektu skaita | Skaits | %No kopējā pieteikto projektu skaita visās programmās | Skaits | %No visu dalībvalstu pieteikto projektu skaita |
| Junioru | 35 | 15% | 18 |  17% | 232 | 36% | 108 | 47% |
| Augstākās izglītības | 18 | 7% | 11 | 5% | 253 | 38% | 209 | 83% |
| Pieaugušo | 22 | 21% | 5 | 12% | 104 | 16% | 42 | 40% |
| Horizontālā | 9 | 20% | 2 | 10% | 46 | 7% | 20 | 44% |
| Ziemeļvalstu valodu | 2 | 11% | 2 | 11% | 19 | 3% | 16 | 84% |
| ***Kopā*** | ***86*** | ***13%*** | ***38*** | ***10%*** | ***654*** | ***100%*** | ***395*** | ***60%*** |

Arī 2017.gadā Latvijas institūcijas ir piedalījušās kopējos projektu konkursos un zemāk pievienotajā 5. un 6.tabulā ir iekļauta informācija par Latvijas institūciju sekmēm 2017.gada konkursā.

5.tabula

**2017.gadā apstiprinātais finansējums no *Nordplus* budžeta**

**Latvijas institūciju koordinētiem projektiem, *EUR***

|  |  |  |
| --- | --- | --- |
| Apakšprogrammas nosaukums | Apakšprogrammas kopējais finansējums | t.sk. Latvijas institūciju koordinētiem projektiem apstiprinātais finansējums  |
| Jauniešu apakšprogramma | 2 719 077 | 287 520 (10,5%) |
| Pieaugušo apakšprogramma | 1 224 540 | 207 060 (17%) |
| Augstākās izglītības apakšprogramma | 4 293 023 | 192 800 (4,5%) |
| Horizontālā apakšprogramma | 1 029 559 | 92 362 (9%) |
| Ziemeļvalstu valodu apakšprogramma | 586 014 | 0 (0%) |
| ***Kopā visās apakšprogrammās*** | ***9 852 213*** | ***779 742 (7,95)*** |

6.tabula

**Latvijas institūciju dalība *Nordplus* programmā 2017.gadā**

|  |  |  |
| --- | --- | --- |
| Apakšprogramma | LV Koordinatori | Visas dalībinstitūcijas |
| Pieteiktie projekti | Apstiprinātie projekti | Pieteiktie projekti | Apstiprinātie projekti |
| Skaits | %No visu dalībvalstu pieteikto projektu skaita | Skaits | %No visu dalībvalstu apstiprināto projektu skaita | Skaits | %No kopējā pieteikto projektu skaita visās programmās | Skaits | %No visu dalībvalstu pieteikto projektu skaita |
| Junioru | 27 | 14 % | 16 | 14 % | 193 | 12 % | 117 | 61% |
| Augstākās izglītības | 15 | 6 % | 13 | 6 % | 242 | 3 % | 207 | 86% |
| Pieaugušo | 24 | 30 % | 8 | 13 % | 81 | 18 % | 43 | 53% |
| Horizontālā | 6 | 12 % | 2 | 10 % | 49 | 15 % | 21 | 43% |
| Ziemeļvalstu valodu | 2 | 1% | 0 | 0% | 17 | 8 % | 15 | 88% |
| ***Kopā*** | **74** | **13%** | **39** | **10%** | **582** | **100%** | **403** | **69%** |

**3. Dalība *Nordplus* programmā 2017.gadā un**

**jaunajā 2018.-2022.gada programmas periodā**

2017.gada 5.septembrī Ziemeļvalstu Izglītības un pētniecības ministru padome oficiāli pieņēma jauno *Nordplus* Programmas dokumentu 2018.-2022.gada periodam (skat. pielikumā). Programmas dokumenta sagatavošanā tika veiktas arī konsultācijas ar Baltijas valstīm. Ieviestās izmaiņas nākamo piecu gadu *Nordplus* perioda saturā, ietvarā un administrēšanā veicinās efektīvāku piešķirtā finansējuma izlietojumu un lietotājiem draudzīgāku programmas īstenošanu. Programmas dokumenta izstrādes procesā notika konsultācijas ar nevalstiskajām organizācijām un sociālajiem partneriem.

*Nordplus* programma jaunajā periodā saglabās savus galvenos mērķus - izglītības kvalitātes paaugstināšanu un sadarbības stiprināšanu valsts, pašvaldību, nevalstiskā sektora un darba devēju starpā. Latvijai turpināt dalību *Nordplus* programmā ir svarīgi, jo tādējādi tiek veicināta starpkultūru sadarbība, apgūta Ziemeļvalstu un Baltijas valstu labākā pieredze izglītībā kvalitātes, efektivitātes un pieejamības nodrošināšanā. Projektu īstenotāji jaunajā periodā varēs tālāk attīstīt Latvijas un Ziemeļvalstu sadarbības tradīcijas gan jauniešu, gan pieaugušo, gan augstākajā izglītībā, veicinot dažādus apmaiņu veidus, projektus un sadarbības tīklus.

Lai nodrošinātu Latvijas dalības nepārtrauktību Nordplus programmā, 2017.gadā ir veicama Latvijas dalības iemaksa *Nordplus* budžetā 1 318 877 DKK (177 268 EUR pēc valūtas kursa 22.09.2017) apmērā, atbilstoši ZMP lēmumam par *Nordplus* programmas 2012.-2016.gadam pagarināšanu uz vienu gadu.

Sagaidāms, ka Programmas dokumentu 2018.-2022.gadam ZMP apstiprinās 2017.gada 1.novembrī. Savukārt lēmums par Latvijas dalību *Nordplus* programmas jaunajā periodā un valsts budžeta finansējuma piešķiršanu dalības maksas segšanai ir jāpieņem Ministru kabinetam. Dalības iemaksa turpmākajiem gadiem prognozējama 184 000 EUR apmērā gadā, vēl 1000 EUR gadā ir nepieciešami, lai nodrošinātu Latvijas kā programmas dalībvalsts pienākumu izpildi.

Latvijas līdzdalība programmā *Nordplus* atbilst Latvijas un Ziemeļvalstu politiskās un praktiskās sadarbības mērķiem. *Nordplus* programma tieši sekmē sadarbības attīstību starp Latvijas un pārējo programmas dalībvalstu izglītības iestādēm un organizācijām, nodrošina gan Latvijas izglītības iestādēm, gan citām izglītības procesā iesaistītajām institūcijām īpaši labvēlīgus nosacījumus jauninājumu ieviešanā izglītībā, reģiona vajadzībās balstītu inovatīvu risinājumu izveidi un labas prakses piemēru pārnesi izglītības procesā, kas it īpaši ir svarīgi kontekstā ar plānotajām pārmaiņām izglītības saturā un izglītības darba organizēšanā, kā arī tā ir vienīgā programma, kas atbalsta gan Ziemeļvalstu valodu apguvi Baltijas valstīs gan Baltijas valstu valodu apguvi Ziemeļvalstīs. Tādēļ nepieciešams:

1. Atbalstīt Latvijas dalību ZMP *Nordplus* programmā 2018.-2022.gadam un atļaut Izglītības un zinātnes ministrijai uzņemties papildus ilgtermiņa budžeta saistības laika posmā no 2018.gada līdz 2022.gadam 185 000 EUR apmērā ik gadu, lai nodrošinātu Latvijas dalību ZMP izglītības programmā *Nordplus* 2018.-2022.gada periodā.

2. Noteikt Izglītības un zinātnes ministriju par atbildīgo institūciju par ZMP izglītības programmas *Nordplus* 2018.-2020.gadam īstenošanu Latvijā.

3. Lai nodrošinātu Latvijas dalības nepārtrauktību ZMP *Nordplus* programmā pārejas periodā starp 2012.-2016.gada programmas periodu un 2018.-2022.gada programmas periodu, Izglītības un zinātnes ministrijai sagatavot un noteiktā kārtībā iesniegt Finanšu ministrijā pieprasījumu finansējuma pārdalei no valsts budžeta 74.resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 177  268 EUR apmērā, lai nodrošinātu Latvijas dalību *Nordplus* programmā 2017.gadā.

Iesniedzējs:

Izglītības un zinātnes ministrs K.Šadurskis

Vizē:

Valsts sekretāre L.Lejiņa

11.10.2017. 9:32

1741

M.Katvare, 67047876; mara.katvare@izm.gov.lv

E.Vīka, 67047707; evi.vika@izm.gov.lv